Διεύθυνση Εταιρικών Σχέσεων & Επικοινωνίας

**ΔΙΑΚΗΡΥΞΗ:**

« **ΔΕΣΕ 18009** »

**ΤΕΥΧΟΣ 2**

**ΟΡΟΙ ΚΑΙ ΟΔΗΓΙΕΣ**

**ΔΙΑΓΩΝΙΣΜΟΥ ΜΕ ΑΝΟΙΚΤΗ ΔΙΑΔΙΚΑΣΙΑ**

Περιεχόμενα

[Άρθρο 1 2](#_Toc485036961)

[Τεύχη και έγγραφα της Διακήρυξης 2](#_Toc485036962)

[Άρθρο 2 2](#_Toc485036963)

[Προϋπολογισμός αντικειμένου διαγωνισμού - Σύστημα προσφοράς 2](#_Toc485036964)

[Άρθρο 3 2](#_Toc485036965)

[Χρόνος Ισχύος Προσφοράς 2](#_Toc485036966)

[Άρθρο 4 3](#_Toc485036967)

[Εγγύηση Συμμετοχής στη Διαδικασία 3](#_Toc485036968)

[Άρθρο 5 3](#_Toc485036969)

[Υποβαλλόμενα Στοιχεία 3](#_Toc485036970)

[Άρθρο 6 3](#_Toc485036971)

[Περιεχόμενο Προσφοράς 3](#_Toc485036972)

[Άρθρο 7 11](#_Toc485036980)

[Παραλαβή Αποσφράγιση και Τυπική Αξιολόγηση Προσφορών 11](#_Toc485036981)

[Άρθρο 8 14](#_Toc485036988)

[Τεχνική και Οικονομική Αξιολόγηση Προσφορών 14](#_Toc485036989)

[Άρθρο 9 17](#_Toc485036996)

[Ενστάσεις Προσφερόντων 17](#_Toc485036997)

[Άρθρο 10 17](#_Toc485036998)

[Κατακύρωση – Ματαίωση Διαδικασίας. 17](#_Toc485036999)

[Αναγγελία Ανάθεσης 17](#_Toc485037000)

[Άρθρο 11 18](#_Toc485037001)

[Κατάρτιση και Υπογραφή Σύμβασης 18](#_Toc485037002)

[Άρθρο 12 19](#_Toc485037003)

[Επιφυλάξεις και Δικαιώματα ΔΕΗ ΑΕ 19](#_Toc485037004)

**ΔΗΜΟΣΙΑ ΕΠΙΧΕΙΡΗΣΗ ΗΛΕΚΤΡΙΣΜΟΥ Α.Ε.**

Διεύθυνση Εταιρικών Σχέσεων & Επικοινωνίας

Αντικείμενο : ΣΧΕΔΙΑΣΜΟΣ & ΚΑΤΑΣΚΕΥΗ ΠΕΡΙΠΤΕΡΟΥ ΔΕΘ

**ΟΡΟΙ ΚΑΙ ΟΔΗΓΙΕΣ ΔΙΑΓΩΝΙΣΜΟΥ ΜΕ ΑΝΟΙΚΤΗ ΔΙΑΔΙΚΑΣΙΑ**

# Άρθρο 1

# Τεύχη και έγγραφα της Διακήρυξης

1.1 Η παρούσα Διακήρυξη, αποτελείται από το σύνολο των παρακάτω τευχών και εγγράφων:

1. Πρόσκληση σε Διαγωνισμό με Ανοικτή Διαδικασία

2. Όροι και Οδηγίες Διαγωνισμού με Ανοικτή Διαδικασία

3. Περιγραφή Υπηρεσίας

4. Σχέδιο Σύμβασης

5. Υποδείγματα, που περιλαμβάνουν:

- Δήλωση αποδοχής όρων Διακήρυξης και χρόνου ισχύος προσφοράς

- Δήλωση συνυπευθυνότητας για Συμπράξεις

- Εγγυητική Επιστολή Καλής Εκτέλεσης

- Εγγυητική Επιστολή Συμμετοχής

1.2Η σειρά με την οποία αναφέρονται τα παραπάνω Τεύχη καθορίζει τη σειρά ισχύος των όρων καθενός απ’ αυτά, σε περίπτωση που διαπιστωθούν διαφορές στο κείμενο ή στην ερμηνεία των όρων δύο ή περισσοτέρων Τευχών.

# Άρθρο 2

# Προϋπολογισμός αντικειμένου διαγωνισμού - Σύστημα προσφοράς

2.1 Ο Προϋπολογισμός του αντικειμένου του διαγωνισμού ανέρχεται σε 70.000,00 Ευρώ.

Ο Προϋπολογισμός αυτός αποτελεί ανώτατο όριο προσφοράς.

2.2Οι Προσφέροντες υποχρεούνται να προσφέρουν Τίμημα αποκλειστικά σε ΕΥΡΩ. Σε

περίπτωση μη συμμόρφωσης του Προσφέροντα με την απαίτηση αυτή, η Προσφορά του θα απορριφθεί. Με ποινή την ακυρότητα των αντίστοιχων προσφορών αποκλείεται η κατά οποιοδήποτε τρόπο εξάρτηση των προσφερομένων τιμών από την ισοτιμία του νομίσματος της προσφοράς με οποιοδήποτε άλλο νόμισμα.

2.3 Όλα τα ποσά της οικονομικής προσφοράς σε Ευρώ πρέπει να αναγράφονται

αριθμητικώς και ολογράφως σε κατάλληλες θέσεις.

Σε περίπτωση όμως διαφορών μεταξύ τους, θα υπερισχύουν οι ολόγραφες τιμές.

# Άρθρο 3

# Χρόνος Ισχύος Προσφοράς

3.1 Οι Προσφέροντες δεσμεύονται με την προσφορά τους για χρονικό διάστημα εκατόν είκοσι ημερών (120) ημερών. Η προθεσμία ισχύος άρχεται από την επομένη της ημερομηνίας αποσφράγισης των προσφορών.

Το χρονικό αυτό διάστημα δύναται να παραταθεί, εφόσον ζητηθεί από τη ΔΕΗ ΑΕ, με τη συναίνεση των Προσφερόντων στη Διαδικασία.

3.2 Σε περίπτωση παράτασης του διαγωνισμού οι προσφορές που έχουν ήδη υποβληθεί μπορούν να επιστραφούν στους διαγωνιζόμενους.

Αν δεν ζητηθεί η επιστροφή τους και παραμείνουν στην Υπηρεσία που διενεργεί τη διαδικασία, θα ισχύουν, ως έχουν, και για την παράταση του διαγωνισμού.

Στην περίπτωση αυτή οι διαγωνιζόμενοι πρέπει να υποβάλουν μέχρι τη νέα ημερομηνία/ώρα αποσφράγισης των προσφορών εκ νέου τυχόν δηλώσεις, δικαιολογητικά και στοιχεία των οποίων η ισχύς δεν επαρκεί μέχρι τη νέα ως άνω ημερομηνία.

# Άρθρο 4

# Εγγύηση Συμμετοχής στη Διαδικασία

4.1   Για τη συμμετοχή στο Διαγωνισμό πρέπει να κατατεθεί από κάθε προσφέροντα εγγύηση συμμετοχής υπό μορφή Εγγυητικής Επιστολής Συμμετοχής (ΕΕΣ), σύμφωνα με το επισυναπτόμενο υπόδειγμα της Επιχείρησης, η οποία να έχει εκδοθεί από αναγνωρισμένα Πιστωτικά Ιδρύματα ή άλλα αντίστοιχα Νομικά Πρόσωπα της αποδοχής της ΔΕΗ, την οποία η Επιχείρηση δεν μπορεί να αρνηθεί αδικαιολόγητα, που λειτουργούν νόμιμα, είναι εγκατεστημένα:

α. σε ένα κράτος – μέλος της Ευρωπαϊκής Ένωσης (Ε.Ε.), ή

β. σε ένα κράτος – μέλος του Ευρωπαϊκού Οικονομικού Χώρου (Ε.Ο.Χ.) ή

γ. σε τρίτες χώρες που έχουν υπογράψει και κυρώσει τη Συμφωνία περί Δημοσίων Συμβάσεων - ΣΔΣ (Government Procurement Agreement - GPA) του Παγκόσμιου Οργανισμού Εμπορίου (Π.Ο.Ε.), στο βαθμό που η υπό ανάθεση σύμβαση καλύπτεται από τα Παραρτήματα 1, 2, 4 και 5 και τις γενικές σημειώσεις του σχετικού με την Ένωση Προσαρτήματος Ι της ως άνω ΣΔΣ (GPA) ή

δ. σε τρίτες χώρες που δεν εμπίπτουν στις ανωτέρω περιπτώσεις και έχουν συνάψει διμερή ή πολυμερή συμφωνία με την Ένωση σε θέματα διαδικασιών ανάθεσης δημοσίων συμβάσεων

και έχουν σύμφωνα με την ισχύουσα στη χώρα εγκατάστασης νομοθεσία, αυτό το δικαίωμα.

Μπορεί επίσης να εκδίδεται από το Ταμείο Μηχανικών Εργοληπτών Δημοσίων Έργων (Τ.Μ.Ε.Δ.Ε.) ή να παρέχεται με γραμμάτιο του Ταμείου Παρακαταθηκών και Δανείων με παρακατάθεση σε αυτό του αντίστοιχου χρηματικού ποσού.

4.2   Η αξία της ως άνω ΕΕΣ θα ανέρχεται στο ποσό των 1.400 €.

Οι διαγωνιζόμενοι δύνανται να καταθέσουν περισσότερες από μια ΕΕΣ προκειμένου να καλύπτουν αθροιστικά το σύνολο της αξίας που ζητείται με τη Διακήρυξη.  Σε περίπτωση που ο διαγωνιζόμενος είναι σύμπραξη/ένωση φυσικών ή/και νομικών προσώπων η/οι ΕΕΣ μπορεί να εκδίδεται/ονται υπέρ της σύμπραξης/ένωσης ή και υπέρ ενός μέλους αυτής.

4.3Η παραπάνω εγγύηση θα ισχύει τουλάχιστον κατά τριάντα (30) ημέρες περισσότερο από την ισχύ της προσφοράς, όπως αυτή διαμορφώνεται βάσει της παραπάνω παραγράφου 3.1, και θα επιστρέφεται μετά την ανάδειξη του Αναδόχου σε όλους τους προσφέροντες, πλην αυτού ο οποίος θα επιλεγεί Ανάδοχος, του οποίου η εγγύηση συμμετοχής στο Διαγωνισμό θα του αποδοθεί με την κατάθεση της εγγύησης καλής εκτέλεσης του αντικειμένου κατά την υπογραφή της σύμβασης. Σε περίπτωση παράτασης της ισχύος της προσφοράς πέραν των έντεκα (11) μηνών από την καταληκτική ημερομηνία υποβολής των προσφορών, για αντίστοιχη παράταση της ισχύος της ΕΕΣ απαιτείται προηγούμενη έγγραφη δήλωση παράτασης ισχύος της από τον εκδότη αυτής.

4.4   Η εν λόγω Εγγυητική Επιστολή, εφόσον δεν θα υπάρξει λόγος να καταπέσει υπέρ της ΔΕΗ, σύμφωνα με τους όρους της Διακήρυξης, θα επιστρέφεται στον εκδότη της, αν:

α.   Η προσφορά του διαγωνιζόμενου κριθεί σε οποιοδήποτε στάδιο του διαγωνισμού οριστικά μη αποδεκτή.

β.   Μετά τη λήξη ισχύος της προσφοράς του, ο διαγωνιζόμενος δεν παρατείνει την ισχύ της.

4.5   Ειδικά, μετά την αποσφράγιση των οικονομικών προσφορών και την κατάταξή τους κατά σειρά μειοδοσίας, η ΕΕΣ στο διαγωνισμό δύναται να επιστραφεί σε κάθε προσφέροντα, που με αίτησή του ζητήσει την επιστροφή της πριν τη συμπλήρωση του χρόνου ισχύος της, εφόσον δεν πιθανολογείται ότι, μετά από ενδεχόμενη ανατροπή του αποτελέσματος του διαγωνισμού, θα επιλεγεί ως ανάδοχος ο υπόψη προσφέρων.

4.6   Η εν λόγω Εγγυητική Επιστολή καταπίπτει στο σύνολό της υπέρ της ΔΕΗ στις ακόλουθες περιπτώσεις:

* μη συμμόρφωσης καθ’ οιονδήποτε τρόπο του διαγωνιζόμενου ως προς τις υποχρεώσεις του όπως αυτές απορρέουν από τη διαγωνιστική διαδικασία,
* γνωστοποίησης, κατά τη διάρκεια της διαγωνιστικής διαδικασίας,  προϋποθέσεων, οι οποίες δεν περιλαμβάνονταν στην αρχική προσφορά, για διατήρησή της σε ισχύ μέχρι τη λήξη της εκάστοτε αποδεχθείσας προθεσμίας ισχύος της, σύμφωνα με την παράγραφο 3.1 του παρόντος τεύχους,
* αποχώρησης του διαγωνιζόμενου νωρίτερα από τη λήξη ισχύος της προσφοράς του και
* άρνησης υπογραφής της σύμβασης από το μειοδότη.

        Σημειώνεται ότι η Εγγυητική Επιστολή δεν καταπίπτει εάν ο διαγωνιζόμενος, γνωστοποιήσει ότι η ισχύς της προσφοράς του δεν ανανεώνεται, σύμφωνα με την παράγραφο 3.1 του παρόντος τεύχους.

# Άρθρο 5

# Υποβαλλόμενα Στοιχεία

5.1 Όλα τα στοιχεία που θα υποβληθούν στη Διαδικασία θα είναι συνταγμένα στην Ελληνική γλώσσα. Τα έγγραφα και πιστοποιητικά που υποβάλλονται από Αλλοδαπές Επιχειρήσεις θα είναι στη γλώσσα της Χώρας έκδοσης και θα συνοδεύονται και από επίσημη μετάφραση, αρμοδίως επικυρωμένη.

Κατ’ εξαίρεση η περιγραφή των υπηρεσιών και άλλα τεχνικά στοιχεία της προσφοράς μπορεί να είναι συνταγμένα στην αγγλική γλώσσα

5.2 Αντιπροσφορές δεν γίνονται δεκτές σε καμία περίπτωση.

5.3 Προσθήκες, τροποποιήσεις ή επιφυλάξεις των Προσφερόντων επί των όρων που περιλαμβάνονται στα Τεύχη της Διακήρυξης δεν γίνονται δεκτές και τυχόν προσφορές οι οποίες θα περιλαμβάνουν τέτοιες διαφοροποιήσεις θα αποκλείονται από τη Διαδικασία.

# Άρθρο 6

# Περιεχόμενο Προσφοράς

## 6.1 Απαιτήσεις για το περιεχόμενο της προσφοράς

### 6.1.1 Γενικές απαιτήσεις

#### 6.1.1.1 Κατάρτιση προσφοράς – Φάκελοι- Περιεχόμενα

Κάθε Προσφέρων οφείλει να υποβάλει την προσφορά του μέσα σε κλειστό φάκελο, ή σε άλλη κατάλληλη συσκευασία, που ονομάζεται "ΦΑΚΕΛΟΣ ΠΡΟΣΦΟΡΑΣ", στο έξω μέρος του οποίου θα αναγράφεται ο τίτλος του Έργου και στο πάνω μέρος αριστερά η επωνυμία του Προσφέροντος, η επαγγελματική του διεύθυνση και, εφόσον απαιτείται, το όνομα και τηλέφωνο του Αντικλήτου του.

Ο ΦΑΚΕΛΟΣ ΠΡΟΣΦΟΡΑΣ θα περιέχει τρεις άλλους ΦΑΚΕΛΟΥΣ/ΣΥΣΚΕΥΑΣΙΕΣ με τα διακριτικά Α, Β και Γ. Οι ΦΑΚΕΛΟΙ/ΣΥΣΚΕΥΑΣΙΕΣ Α και Β θα είναι κλειστοί και ο ΦΑΚΕΛΟΣ Γ (Οικονομική Προσφορά) θα είναι σφραγισμένος.

Μέσα σε κάθε Φάκελο θα περιέχεται Πίνακας περιεχομένων στον οποίο θα αναφέρονται όλα τα έγγραφα που περιλαμβάνονται, με την αρίθμηση βάσει του παρόντος Άρθρου και με τον αριθμό των σελίδων κάθε εγγράφου.

Επισημαίνεται ότι ο κάθε ΦΑΚΕΛΟΣ θα πρέπει να περιέχει όσα στοιχεία αναφέρονται στις αντίστοιχες παραγράφους 6.2, 6.3 και 6.4 του παρόντος άρθρου ότι υποχρεούνται να υποβάλουν οι Προσφέροντες.

Ειδικότερα ο ΦΑΚΕΛΟΣ Γ (Οικονομική Προσφορά) θα πρέπει να περιέχει όλα, και μόνο αυτά, τα στοιχεία που καθορίζονται στην παράγραφο 6.4 του Άρθρου αυτού αλλιώς η προσφορά θα απορριφθεί.

#### 6.1.1.2 Υπογραφή προσφοράς

Η προσφορά του Προσφέροντος θα πρέπει να υπογράφεται σε όλες τις σελίδες, σχέδια κλπ, από πρόσωπο ή πρόσωπα τα οποία είναι προς τούτο εξουσιοδοτημένα σύμφωνα με τα οριζόμενα κατωτέρω (παράγραφος 6.2.2).

Η σύμπραξη οικονομικών φορέων υποβάλλει κοινή προσφορά, η οποία υπογράφεται υποχρεωτικά, είτε από όλους τους οικονομικούς φορείς που αποτελούν τη σύμπραξη, είτε από εκπρόσωπό τους νομίμως εξουσιοδοτημένο. Στην προσφορά απαραιτήτως πρέπει να προσδιορίζεται η έκταση και το είδος της συμμετοχής του (συμπεριλαμβανομένης της κατανομής αμοιβής μεταξύ τους) κάθε μέλους της ένωσης, καθώς και ο εκπρόσωπος/συντονιστής αυτής.

Τυχόν διορθώσεις, διαγραφές και προσθήκες, που θα αναγράφονται ευκρινώς στο περιθώριο των σελίδων της προσφοράς, ισχύουν, εφόσον θα φέρουν την υπογραφή και σφραγίδα του προσφέροντα. Στις προσφορές δεν πρέπει να υπάρχουν ξυσίματα της γραφής, υποσημειώσεις ή υστερόγραφα, μεσόστοιχα, παρεμβολές στο κείμενο, κενά και συγκοπές που δεν φέρουν υπογραφή και σφραγίδα του προσφέροντα.

Όπου προβλέπεται υποβολή αντιγράφων υπερισχύει το πρωτότυπο. Η βεβαίωση της ακρίβειας των αντιγράφων γίνεται με σχετική ενυπόγραφη δήλωση στην τελευταία σελίδα αυτών του ιδίου προσώπου ή προσώπων που έχουν υπογράψει το πρωτότυπο της προσφοράς.

#### 6.1.1.3 Εχεμύθεια – εμπιστευτικές πληροφορίες

Σε περίπτωση που στην προσφορά εμπεριέχονται στοιχεία με εμπιστευτικές πληροφορίες, τα οποία κρίνονται από το διαγωνιζόμενο ότι προστατεύονται από τεχνικό ή εμπορικό απόρρητο, τα υπόψη στοιχεία πρέπει με μέριμνα και ευθύνη του διαγωνιζομένου να σημαίνονται κατάλληλα και ενδεχομένως να τοποθετούνται σε ειδικό υποφάκελο της προσφοράς με το χαρακτηρισμό «Εμπιστευτικά Στοιχεία Προσφοράς». Στην περίπτωση αυτή στο Φάκελο Α της προσφοράς θα συμπεριλαμβάνεται ρητή αναφορά των διαγωνιζόμενων στις επικαλούμενες σχετικές νομοθετικές, κανονιστικές ή διοικητικές διατάξεις που αιτιολογούν το χαρακτηρισμό των υπόψη στοιχείων ως εμπιστευτικών. Τα υπόψη στοιχεία θα είναι προσβάσιμα μόνον από τις Επιτροπές Αξιολόγησης και τις αρμόδιες υπηρεσίες της ΔΕΗ Α.Ε. σύμφωνα με την παράγραφο 1 του άρθρου 257 του ν. 4412/2016.

#### 6.1.1.4 Ισχύς Δηλώσεων και δικαιολογητικών

Όλες οι απαιτούμενες από τη Διακήρυξη Υπεύθυνες Δηλώσεις του ν.1599/86 των διαγωνιζομένων, οι οποίες υποβάλλονται σε υποκατάσταση δημοσίων ή ιδιωτικών εγγράφων, καθώς και οι λοιπές Δηλώσεις είτε συμμόρφωσης με τους όρους της Διακήρυξης είτε τρίτων για συνεργασία με τον προσφέροντα θα καλύπτουν το χρονικό διάστημα μέχρι την ημερομηνία αποσφράγισης των προσφορών. Η ημερομηνία υπογραφής τους θα μπορεί να είναι προγενέστερη της ημερομηνίας αποσφράγισης των προσφορών μέχρι τριάντα (30) ημερολογιακές ημέρες.

#### 6.1.1.5 Αδυναμία προσκόμισης στοιχείων και δικαιολογητικών – ψευδείς δηλώσεις ή ανακριβή δικαιολογητικά

Επισημαίνεται ότι, σε περίπτωση αδυναμίας προσκόμισης των επιβεβαιωτικών των Δηλώσεων εγγράφων, όταν απαιτηθούν αυτά από την Επιχείρηση, ή εκ της προσκομίσεως αυτών διαπιστωθεί ότι το περιεχόμενο των Δηλώσεων ήταν ανακριβές ή ψευδές, εκτός από τις κυρώσεις που προβλέπονται από το ν.1599/86, οι εκτελεστές πράξεις της Επιχείρησης οι οποίες βασίστηκαν στις προαναφερόμενες Δηλώσεις ανακαλούνται αμέσως.

Επιπλέον, ρητά καθορίζεται ότι η διαπίστωση εκ των υστέρων υποβολής ανακριβούς ή ψευδούς Δήλωσης ή αλλοιωμένων φωτοαντιγράφων δημοσίων ή ιδιωτικών εγγράφων συνιστά παράβαση των όρων του Διαγωνισμού, η οποία επιφέρει κατάπτωση της Εγγυητικής Επιστολής Συμμετοχής και παρέχει στη ΔΕΗ το δικαίωμα αποκλεισμού του οικονομικού φορέα.

Σε περίπτωση που σε οποιαδήποτε φάση της διαγωνιστικής διαδικασίας προκύψει ότι ο συμμετέχων υποβάλει ψευδή ή ανακριβή δικαιολογητικά ή δεν προσκομίσει έγκαιρα και προσηκόντως κατά το στάδιο αυτό ένα ή περισσότερα από τα έγγραφα και τα δικαιολογητικά που αναφέρονται στην παρούσα Διακήρυξη, αποκλείεται από την περαιτέρω διαδικασία και καταπίπτει υπέρ της ΔΕΗ Α.Ε. η Εγγυητική Επιστολή Συμμετοχής του στο Διαγωνισμό.

#### 6.1.1.6 Αποκλίσεις από τους Εμπορικούς και Οικονομικούς Όρους της Διακήρυξης

Δεν επιτρέπονται Αποκλίσεις από τους Εμπορικούς και Οικονομικούς Όρους της Διακήρυξης. Οι Προσφορές θα πρέπει να συμμορφώνονται πλήρως προς τους αντίστοιχους όρους και τις απαιτήσεις της Διακήρυξης. Σχόλια, παρατηρήσεις ή διευκρινίσεις που αλλοιώνουν τους Εμπορικούς και Οικονομικούς όρους της Διακήρυξης αντιμετωπίζονται ως Εμπορικές Αποκλίσεις. Προσφορά η οποία θα έχει τέτοιας φύσεως Αποκλίσεις θα απορριφθεί.

## 6.2 Ο ΦΑΚΕΛΟΣ Α θα περιέχει :

6.2.1 Εγγυητική Επιστολή Συμμετοχής

Την Εγγυητική Επιστολή Συμμετοχής στο Διαγωνισμό, σύμφωνα με το επισυναπτόμενο στη Διακήρυξη Υπόδειγμα και τα καθοριζόμενα στο Άρθρο 4 του παρόντος τεύχους.

### 6.2.2 Υπεύθυνη Δήλωση (ΥΔ) του ν. 1599/1986

Με την ως άνω ΥΔ ο διαγωνιζόμενος όταν είναι νομικό πρόσωπο θα δηλώνει ότι :

i. είναι εγγεγραμμένος στο Γενικό Εμπορικό Μητρώο (Γ.Ε.ΜΗ.) με αριθ. μερίδας ………. και τηρεί όλες τις υποχρεώσεις δημοσιότητας σύμφωνα με την κείμενη νομοθεσία και ειδικότερα το Ν. 3419/2005 ή σε περίπτωση αλλοδαπών προσώπων στο αντίστοιχο μητρώο, όπως ισχύει.

ii. τα μέλη του Διοικητικού Συμβουλίου ή διαχειριστές του νομικού προσώπου είναι :

……………..

……………..

…………………

1. νόμιμος εκπρόσωπος του προσφέροντος νομικού προσώπου είναι ………………….

iv. Το νομικό πρόσωπο νομίμως:

iv.1 αποφάσισε να συμμετάσχει στο Διαγωνισμό ……………………….., προκειμένου να συναφθεί η υπόψη Σύμβαση

iv.2 όρισε τον/τους …………………………. να υπογράψουν την προσφορά

iv.3 όρισε τον …………………………. ως αντίκλητο, ο οποίος πρέπει να είναι κάτοικος …….., και να εξουσιοδοτείται να παραλαμβάνει τα έγγραφα που έχουν σχέση με τη διεξαγωγή της Διαδικασίας. Ο ορισμός αντικλήτου είναι υποχρεωτικός μόνο για τις περιπτώσεις που ο διαγωνιζόμενος δεν έχει έδρα στην περιφέρεια όπου διενεργείται η διαδικασία. Ο ορισμός του μπορεί να γίνει και μετά την υποβολή της προσφοράς κατόπιν αιτήματος της Επιτροπής, αίτημα το οποίο ο Διαγωνιζόμενος υποχρεούται να ικανοποιήσει αμελλητί.

iv.4 όρισε τον/τους …………………………. να παρίστανται ως εκπρόσωποί του κατά την αποσφράγιση των προσφορών, σύμφωνα με τα αναφερόμενα στην παράγραφο 7.2 του παρόντος τεύχους.

Όταν ο διαγωνιζόμενος είναι φυσικό πρόσωπο η ως άνω ΥΔ θα καλύπτει τις παραγράφους i, iv.3 και εάν δεν παρίσταται αυτοπροσώπως στην αποσφράγιση και την iv.4 εφόσον το επιθυμεί.

### 6.2.3 Δήλωση αποδοχής όρων Διαγωνισμού και ισχύος προσφοράς

Συμπληρωμένη και υπογεγραμμένη τη Δήλωση αποδοχής όρων Διαγωνισμού και ισχύος προσφοράς, σύμφωνα με το Υπόδειγμα που χορηγήθηκε από τη ΔΕΗ ΑΕ, σχετικά με την πλήρη αποδοχή των όρων της Διακήρυξης και σύμβασης και των τυχόν Συμπληρωμάτων της και της καθοριζόμενης στη Διακήρυξη προθεσμίας ισχύος των προσφορών.

6.2.4 Υπεύθυνη Δήλωση του ν. 1599/1986

Με τη Υπεύθυνη Δήλωση του ν. 1599/1986, ο διαγωνιζόμενος καλείται να δεσμευτεί:

α. για τη μη συνδρομή των παρακάτω λόγων αποκλεισμού:

α.1 ότι δεν έχει καταδικαστεί με τελεσίδικη απόφαση για κάποιο από τα αδικήματα:

- της συμμετοχής σε εγκληματική οργάνωση,

- της δωροδοκίας και της διαφθοράς σύμφωνα και με το ν. 3560/2007 ως εκάστοτε ισχύει,

- της απάτης σύμφωνα και με το ν. 2803/2000 (Α·48) ως εκάστοτε ισχύει,

- για τρομοκρατικά εγκλήματα ή εγκλήματα συνδεόμενα με τρομοκρατικές δραστηριότητες,

- της νομιμοποίησης εσόδων από παράνομες δραστηριότητες ή χρηματοδότηση της τρομοκρατίας σύμφωνα και με το ν. 3691/2008 (Α` 166) ως εκάστοτε ισχύει,

- της παιδικής εργασίας και άλλες μορφές εμπορίας ανθρώπων σύμφωνα και με το ν. 4198/2013 (Α` 215) ως εκάστοτε ισχύει,

- της μη τήρησης περιβαλλοντικού, κοινωνικού και εργατικού δικαίου,

α.2 ότι είναι φορολογικά και ασφαλιστικά ενήμερος

α.3 ότι δεν τελεί υπό **πτώχευση** ή έχει υπαχθεί σε διαδικασία πτωχευτικού συμβιβασμού και επίσης ότι δεν τελεί σε διαδικασία κήρυξης σε πτώχευση ή τελεί υπό **αναγκαστική διαχείριση** από εκκαθαριστή ή από το δικαστήριο ή δεν τελεί υπό κοινή εκκαθάριση του κ.ν. 2190/1920, όπως εκάστοτε ισχύει ή βρίσκεται σε οποιαδήποτε ανάλογη κατάσταση προκύπτουσα από παρόμοια διαδικασία, προβλεπόμενη σε εθνικές διατάξεις νόμου ή υπό άλλες ανάλογες καταστάσεις (μόνο για αλλοδαπά νομικά πρόσωπα).

α.4 δεν έχει διαπράξει σοβαρό επαγγελματικό παράπτωμα

α.5 δεν έχει κριθεί ένοχος σοβαρών ψευδών δηλώσεων, κατά την παροχή των πληροφοριών που απαιτούνται για την εξακρίβωση της μη συνδρομής των λόγων αποκλεισμού ή την πλήρωση των κριτηρίων επιλογής και δεν έχει αποκρύψει τις πληροφορίες αυτές

α.6 δεν έχει επιχειρήσει να επηρεάσει με αθέμιτο τρόπο τη διαδικασία λήψης αποφάσεων ή να αποκτήσει εμπιστευτικές πληροφορίες που ενδέχεται να του αποφέρουν αθέμιτο πλεονέκτημα στη διαδικασία σύναψης σύμβασης ή να παράσχει εξ αμελείας παραπλανητικές πληροφορίες που ενδέχεται να επηρεάσουν ουσιωδώς τις αποφάσεις που αφορούν τον αποκλεισμό, την επιλογή ή την ανάθεση,

β. ότι θα υποβάλει, εφόσον του ζητηθεί από την αρμόδια Υπηρεσία, εντός συγκεκριμένης προθεσμίας τα αντίστοιχα δικαιολογητικά της επόμενης παραγράφου 6.2.4.1.

### 6.2.4.1 Προσκόμιση δικαιολογητικών και στοιχείων

Οι διαγωνιζόμενοι δεσμεύονται να προσκομίσουν **επί ποινή αποκλεισμού** σε οποιοδήποτε στάδιο της διαδικασίας τους ζητηθεί από τη ΔΕΗ Α.Ε., όλα ή μέρος των σχετικών δικαιολογητικών και στοιχείων που αναφέρονται στις ως άνω δηλώσεις, εντός ευλόγου προθεσμίας και όπως αυτά εξειδικεύονται παρακάτω:

1. **Απόσπασμα ποινικού μητρώου** ή ελλείψει αυτού ισοδύναμο έγγραφο, από το οποίο να προκύπτει ότι σε βάρος του υποψηφίου αναδόχου δεν υπάρχει αμετάκλητη καταδικαστική απόφαση, για έναν ή περισσότερους από τους ακόλουθους λόγους:

α. **συμμετοχή σε εγκληματική οργάνωση**, όπως αυτή ορίζεται στο άρθρο 2 της απόφασης - πλαίσιο 2008/841/ΔΕΥ του Συμβουλίου της 24ης Οκτωβρίου 2008, για την καταπολέμηση του οργανωμένου εγκλήματος L 300 της 11.11.2008 σελ. 42),

β. **δωροδοκία**, όπως ορίζεται στο άρθρο 3 της σύμβασης περί της καταπολέμησης της διαφθοράς στην οποία ενέχονται υπάλληλοι των Ευρωπαϊκών Κοινοτήτων ή των κρατών-μελών της Ένωσης (ΕΕ C 195 της 25.6.1997, σελ. 1) και στην παράγραφο 1 του άρθρου 2 της απόφασης- πλαίσιο 2003/568/ΔΕΥ του Συμβουλίου της 22ας Ιουλίου 2003, για την καταπολέμηση της δωροδοκίας στον ιδιωτικό τομέα (ΕΕ L 192 της 31.7.2003, σελ. 54), καθώς και όπως ορίζεται στην κείμενη νομοθεσία ή στο εθνικό δίκαιο του οικονομικού φορέα,

γ. **απάτη**, κατά την έννοια του άρθρου 1 της σύμβασης σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ C 316 της 27.11.1995, σ. 48), η οποία κυρώθηκε με το ν. 2803/2000 (Α· 48),

δ. **τρομοκρατικά εγκλήματα** ή εγκλήματα συνδεόμενα με τρομοκρατικές δραστηριότητες, όπως ορίζονται, αντιστοίχως, στα άρθρα 1 και 3 της απόφασης-πλαίσιο 2002/475/ΔΕΥ του Συμβουλίου της 13ης Ιουνίου 2002, για την καταπολέμηση της τρομοκρατίας (ΕΕ L 164 της 22.6.2002, σελ. 3) ή ηθική αυτουργία ή συνέργεια ή απόπειρα διάπραξης εγκλήματος, όπως ορίζονται στο άρθρο 4 αυτής,

ε. **νομιμοποίηση εσόδων από παράνομες δραστηριότητες** **ή χρηματοδότηση της τρομοκρατίας**, όπως αυτές ορίζονται στο άρθρο 1 της Οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου της 26ης Οκτωβρίου 2005, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες και τη χρηματοδότηση της τρομοκρατίας (ΕΕ L 309 της 25.11.2005, σελ. 15), η οποία ενσωματώθηκε στην εθνική νομοθεσία με το ν. 3691/2008 (Α` 166),

στ. **παιδική εργασία** και άλλες μορφές εμπορίας ανθρώπων, όπως ορίζονται στο άρθρο 2 της Οδηγίας 2011/36/ΕΕ του Ευρωπαϊκού Κοινοβουλίου και του Συμβουλίου της 5ης Απριλίου 2011, για την πρόληψη και την καταπολέμηση της εμπορίας ανθρώπων και για την προστασία των θυμάτων της, καθώς και για την αντικατάσταση της απόφασης-πλαίσιο 2002/629/ΔΕΥ του Συμβουλίου (ΕΕ L 101 της 15.4.2011, σ.1), η οποία ενσωματώθηκε στην εθνική νομοθεσία με το ν. 4198/2013 (Α` 215).

Σε περίπτωση που το απόσπασμα ποινικού μητρώου φέρει καταδικαστικές αποφάσεις, οι συμμετέχοντες θα πρέπει να επισυνάπτουν τις αναφερόμενες σε αυτό καταδικαστικές αποφάσεις.

Σε περίπτωση συμμετοχής νομικού προσώπου, το ως άνω δικαιολογητικό αφορά:

i. τους Διαχειριστές, όταν το νομικό πρόσωπο είναι Ο.Ε, Ε.Ε ή Ε.Π.Ε. ή ΙΚΕ,

ii. τον Πρόεδρο του Δ.Σ., το Διευθύνοντα Σύμβουλο και τα λοιπά μέλη του Δ.Σ., όταν το νομικό πρόσωπο είναι Α.Ε.,

iii. σε κάθε άλλη περίπτωση νομικού προσώπου, τους νομίμους εκπροσώπους του και

iv. τον Πρόεδρό του, όταν ο προσφέρων είναι συνεταιρισμός.

2. **Πιστοποιητικό αρμόδιας δικαστικής ή διοικητικής Αρχής**, από το οποίο να προκύπτει ότι ο συμμετέχων/υποψήφιος Ανάδοχος δεν τελεί υπό **πτώχευση** ή έχει υπαχθεί σε διαδικασία πτωχευτικού συμβιβασμού και επίσης ότι δεν τελεί σε διαδικασία κήρυξης σε πτώχευση ή τελεί υπό **αναγκαστική διαχείριση** από εκκαθαριστή ή από το δικαστήριο ή δεν τελεί υπό **κοινή εκκαθάριση** του κ.ν. 2190/1920, όπως εκάστοτε ισχύει ή βρίσκεται σε οποιαδήποτε ανάλογη κατάσταση προκύπτουσα από παρόμοια διαδικασία, προβλεπόμενη σε εθνικές διατάξεις νόμου ή υπό άλλες ανάλογες καταστάσεις (μόνο για αλλοδαπά νομικά πρόσωπα).

3. **Υπεύθυνη δήλωση του Ν. 1599/1986** στην οποία ο συμμετέχων/υποψήφιος Ανάδοχος θα δηλώνει όλους τους οργανισμούς κοινωνικής ασφάλισης στους οποίους οφείλει να καταβάλει εισφορές για το απασχολούμενο από αυτόν προσωπικό.

4. **Πιστοποιητικά όλων των οργανισμών κοινωνικής ασφάλισης** που ο συμμετέχων/υποψήφιος Ανάδοχος δηλώνει στην Υπεύθυνη Δήλωση της προηγουμένης παραγράφου, από τα οποία να προκύπτει ότι είναι ενήμερος ως προς τις εισφορές κοινωνικής ασφάλισης.

5. **Πιστοποιητικό αρμόδιας αρχής**, από το οποίο να προκύπτει ότι ο συμμετέχων/υποψήφιος Ανάδοχος είναι ενήμερος ως προς τις **φορολογικές υποχρεώσεις** του.

6. **Πιστοποιητικό του οικείου Επιμελητηρίου** ή άλλου επαγγελματικού φορέα, με το οποίο θα πιστοποιείται αφενός η εγγραφή τους σ' αυτό και το ειδικό επάγγελμά τους, που να είναι συναφές με το δημοπρατούμενο αντικείμενο.

Τα παραπάνω πιστοποιητικά συντάσσονται ή/και εκδίδονται με βάση την ισχύουσα νομοθεσία της χώρας που είναι εγκατεστημένος ο υποψήφιος, από την οποία και εκδίδεται το σχετικό Πιστοποιητικό.

Σε περίπτωση που ορισμένα από τα πιο πάνω δικαιολογητικά των περιπτώσεων 1, 2, 4 και 5 δεν εκδίδονται ή δεν καλύπτουν στο σύνολό τους όλες τις πιο πάνω περιπτώσεις, πρέπει επί ποινή αποκλεισμού να αναπληρωθούν με Ένορκη Βεβαίωση του υποψήφιου Αναδόχου ή, στα κράτη όπου δεν προβλέπεται Ένορκη Βεβαίωση, με Υπεύθυνη Δήλωση του υποψήφιου Αναδόχου ενώπιον δικαστικής ή διοικητική αρχής, συμβολαιογράφου ή αρμόδιου επαγγελματικού οργανισμού της χώρας του υποψήφιου Αναδόχου στην οποία θα βεβαιώνεται ότι ο υποψήφιος Ανάδοχος δεν βρίσκεται στην αντίστοιχη κατάσταση. Η Ένορκη αυτή Βεβαίωση ή Υπεύθυνη Δήλωση θα συνυποβληθεί υποχρεωτικά μαζί με τα λοιπά Δικαιολογητικά Συμμετοχής. Στην κατά τα άνω υπεύθυνη ή ένορκη δήλωση θα δηλώνεται υποχρεωτικά ότι δεν εκδίδονται τα συγκεκριμένα έγγραφα και ότι δεν συντρέχουν στο συγκεκριμένο πρόσωπο οι ανωτέρω νομικές καταστάσεις.

Οικονομικός φορέας που εμπίπτει σε μια από τις καταστάσεις που αναφέρονται ανωτέρω μπορεί να προσκομίζει στοιχεία, σύμφωνα με τους όρους και τις προϋποθέσεις που ορίζονται στο άρθρο 305 του ν. 4412/2016, προκειμένου να αποδείξει ότι τα μέτρα που έλαβε επαρκούν για να αποδείξουν την αξιοπιστία του, παρότι συντρέχει ο σχετικός λόγος αποκλεισμού. Εάν τα στοιχεία κριθούν επαρκή, ο εν λόγω οικονομικός φορέας δεν αποκλείεται από τη διαδικασία σύναψης σύμβασης. Τα μέτρα που λαμβάνονται από τους οικονομικούς φορείς αξιολογούνται σε συνάρτηση με τη σοβαρότητα και τις ιδιαίτερες περιστάσεις του ποινικού αδικήματος ή του παραπτώματος. Αν τα μέτρα κριθούν ανεπαρκή, γνωστοποιείται στον οικονομικό φορέα το σκεπτικό της απόφασης αυτής. Οικονομικός φορέας που έχει αποκλειστεί, με τελεσίδικη απόφαση, από τη συμμετοχή σε διαδικασίες σύναψης σύμβασης ή ανάθεσης παραχώρησης δεν μπορεί να κάνει χρήση της ανωτέρω δυνατότητας κατά την περίοδο του αποκλεισμού που ορίζεται στην εν λόγω απόφαση στο κράτος - μέλος στο οποίο ισχύει η απόφαση.

Κατ’ εξαίρεση, όταν ο οικονομικός φορέας εμπίπτει σε μια από τις καταστάσεις που αναφέρονται στις περιπτώσεις 4 και 5 και ο αποκλεισμός είναι σαφώς δυσανάλογος, ιδίως όταν μόνο μικρά ποσά των φόρων ή των εισφορών κοινωνικής ασφάλισης δεν έχουν καταβληθεί ή όταν ο προσφέρων ενημερώθηκε σχετικά με το ακριβές ποσό που οφείλεται λόγω αθέτησης των υποχρεώσεών του όσον αφορά στην καταβολή φόρων ή εισφορών κοινωνικής ασφάλισης σε χρόνο κατά τον οποίο δεν είχε τη δυνατότητα να λάβει μέτρα, σύμφωνα με το άρθρο 305 του ν. 4412/2016, πριν από την εκπνοή της προθεσμίας υποβολής προσφοράς στον παρόντα διαγωνισμό, δεν εφαρμόζεται ο εν λόγω αποκλεισμός.

7. Επικαιροποιημένη υπεύθυνη Δήλωση του ν. 1599/1986 ότι:

α. δεν έχει κριθεί ένοχος σοβαρών ψευδών δηλώσεων κατά την παροχή των πληροφοριών που απαιτούνται για την εξακρίβωση της μη συνδρομής των λόγων αποκλεισμού ή την πλήρωση των κριτηρίων επιλογής και δεν έχει αποκρύψει τις πληροφορίες αυτές,

β. δεν επιχείρησε να επηρεάσει με αθέμιτο τρόπο τη διαδικασία λήψης αποφάσεων αναθέτουσας αρχής/ αναθέτοντος φορέα, να αποκτήσει εμπιστευτικές πληροφορίες που ενδέχεται να του αποφέρουν αθέμιτο πλεονέκτημα στη διαδικασία σύναψης σύμβασης ή να παράσχει εξ αμελείας παραπλανητικές πληροφορίες που ενδέχεται να επηρεάσουν ουσιωδώς τις αποφάσεις που αφορούν τον αποκλεισμό, την επιλογή ή την ανάθεση,

8. Τα αποδεικτικά στοιχεία του περιεχομένου της Υπεύθυνης Δήλωσης της παραγράφου 6.2.2, ήτοι τα κατά περίπτωση νομιμοποιητικά έγγραφα σύστασης και νόμιμης εκπροσώπησης (όπως καταστατικά, πιστοποιητικά μεταβολών, αντίστοιχα ΦΕΚ, συγκρότηση Δ.Σ. σε σώμα, σε περίπτωση Α.Ε., κλπ., ανάλογα με τη νομική μορφή του διαγωνιζομένου). Από τα ανωτέρω έγγραφα πρέπει να προκύπτουν η νόμιμη σύσταση του νομικού προσώπου, όλες οι σχετικές τροποποιήσεις των καταστατικών, το/τα πρόσωπο/α που δεσμεύει/ουν νόμιμα την εταιρία κατά την ημερομηνία διενέργειας του διαγωνισμού (απόφαση συμμετοχής στο διαγωνισμό, νόμιμος εκπρόσωπος, δικαίωμα υπογραφής κλπ.) καθώς και η θητεία του/των ή/και των μελών του διοικητικού οργάνου.

**6.3 Ο ΦΑΚΕΛΟΣ Β θα περιέχει :**

6.3.1 Πίνακα εκθεσιακών προβολών που έχουν αναλάβει (3 τουλάχιστον ανά έτος), κατά τα τελευταία 3 έτη, με προϋπολογισμό κατ’ελάχιστο 20.000 € ανά έργο, ο οποίος να συνοδεύεται από συστατικές επιστολές συνεργασίας (τουλάχιστον 3) σύμφωνα με τα προβλεπόμενα στην παρ. 3.1.1 του τεύχους 1 της παρούσας Διακήρυξης.

6.3.2 Τις **δημοσιευμένες** οικονομικές καταστάσεις σύμφωνα με τα προβλεπόμενα στην παρ. 3.1.1 του τεύχους 1 της παρούσας Διακήρυξης. Εάν ο Προσφέρων είναι Ατομική ή Προσωπική Επιχείρηση και μόνο στην περίπτωση που η τελευταία δεν έχει υποχρέωση από το Νόμο να συντάσσει οικονομικές καταστάσεις, θα υποβληθεί Υπεύθυνη Δήλωση στην οποία θα δηλώνεται η δραστηριότητα (τζίρος) του Προσφέροντος για το ίδιο πιο πάνω χρονικό διάστημα και για κάθε χρόνο χωριστά.

6.3.3Αναλυτική πρόταση για τον αρχιτεκτονικό σχεδιασμό, την κατασκευή του περιπτέρου, τα υλικά και τις μεθόδους κατασκευής του καθώς και τα αναγκαία οπτικοακουστικά μέσα.

**6.4 Ο ΦΑΚΕΛΟΣ Γ (Οικονομική Προσφορά) θα περιέχει :**

6.4.1 Την οικονομική προσφορά.

6.4.2 Οποιοδήποτε άλλο οικονομικό στοιχείο σχετικό με το τίμημα της Προσφοράς.

Η συμπλήρωση των οικονομικών στοιχείων στα παραπάνω έντυπα ή τεύχη πρέπει απαραίτητα να γίνει με ευκρίνεια.

Εφιστάται η προσοχή στους Προσφέροντες ότι απαγορεύονται σχόλια, όροι, προϋποθέσεις, που σχετίζονται με το προσφερόμενο Τίμημα.

# Άρθρο 7

# Παραλαβή Αποσφράγιση και Τυπική Αξιολόγηση Προσφορών

## 7.1 Παραλαβή προσφορών

Η παραλαβή των Προσφορών θα γίνει στη συγκεκριμένη ημερομηνία, ώρα και τόπο από την Επιτροπή Αποσφράγισης που θα συστήσει η ΔΕΗ Α.Ε.

Προσφορές που θα έχουν υποβληθεί, πριν από τη συγκεκριμένη ημερομηνία, στο πρωτόκολλο της Υπηρεσίας που ορίζεται στο Άρθρο 1 της «Πρόσκλησης σε Διαγωνισμό με Ανοικτή Διαδικασία», θα φυλάσσονται στο αρμόδιο γραφείο της ΔΕΗ, από όπου θα παραλαμβάνονται από την Επιτροπή και θα αποσφραγίζονται.

Προσφορές που θα αποστέλλονται ταχυδρομικά ή μέσω εταιριών διακίνησης εντύπων λαμβάνονται υπόψη εφόσον παραδοθούν μέχρι την πιο πάνω ημέρα και ώρα στο Πρωτόκολλο της Υπηρεσίας που ορίζεται στο Άρθρο 1 της «Πρόσκλησης σε Διαγωνισμό με Ανοικτή Διαδικασία», οι οποίες θα φυλάσσονται όπως και παραπάνω.

**7.2 Παρουσία εκπροσώπων διαγωνιζομένων σε αποσφράγιση των προσφορών- Πρόσβαση συμμετεχόντων στα στοιχεία των προσφορών**

7.2.1Κατά τη διαδικασία των αποσφραγίσεων των προσφορών κάθε διαγωνιστικής φάσης, δύνανται να παρίστανται οι νόμιμοι εκπρόσωποι των προσφερόντων, τα μέλη του Διοικητικού Συμβουλίου σε περίπτωση ΑΕ ή οι αντίκλητοί τους, εφόσον έχουν δηλωθεί, ή τρίτα ειδικά εξουσιοδοτημένα πρόσωπα.

Επισημαίνεται ότι για τρίτα πρόσωπα που δεν προκύπτει από τον φάκελο της προσφοράς ότι εκπροσωπούν την εταιρεία ή ότι είναι μέλη Διοικητικού Συμβουλίου ανώνυμης εταιρείας, θα πρέπει υποχρεωτικά να συμπεριληφθεί στον φάκελο της προσφοράς Πρακτικό του αρμοδίου οργάνου ή σε περίπτωση φυσικού προσώπου εξουσιοδότηση, δια της οποίας εξουσιοδοτούνται τα τρίτα πρόσωπα να παρευρίσκονται κατά την αποσφράγιση των προσφορών. Επισημαίνεται ότι εφόσον για λογαριασμό κάποιου προσφέροντος παρίσταται πρόσωπο από τα ως άνω, δύναται να συνοδεύεται από τρίτα πρόσωπα που θα δηλώσει ενώπιον της Επιτροπής Διενέργειας Διαγωνισμού, προς διευκόλυνση του έργου του.

7.2.2 Κατά τη διαδικασία κάθε φάσης δημόσιας αποσφράγισης προσφορών/αιτήσεων συμμετοχής του διαγωνισμού και συγκεκριμένα μετά το άνοιγμα των φακέλων των προσφορών και τη μονογραφή όλων των εγγράφων και στοιχείων που υπάρχουν σε αυτούς από την αρμόδια Επιτροπή, οι νόμιμοι εκπρόσωποι των συμμετεχόντων στη φάση αυτή δύνανται να ζητήσουν και η Επιτροπή υποχρεούται να τους επιτρέψει να δουν κάθε στοιχείο των προσφορών των συνδιαγωνιζομένων, που δεν εμπεριέχει πληροφορίες οι οποίες έχουν χαρακτηριστεί εμπιστευτικές από τον οικείο προσφέροντα. Με την ολοκλήρωση της διαδικασίας αποσφράγισης ολοκληρώνεται και η διαδικασία παροχής πρόσβασης των διαγωνιζομένων στα στοιχεία των προσφορών των συνδιαγωνιζομένων.

## 7.3 Αποσφράγιση προσφορών – πρόσβαση συμμετεχόντων

Η Επιτροπή Αποσφράγισης παραλαμβάνει τις Προσφορές των Προσφερόντων και καταγράφει την επωνυμία τους στο Πρακτικό Αποσφράγισης Προσφορών, κατά σειρά παράδοσης. Με την εκπνοή της ώρας λήξης παραλαβής Προσφορών, η Επιτροπή παραλαμβάνει από το αρμόδιο γραφείο τις Προσφορές που τυχόν έχουν κατατεθεί εκεί και καταγράφει στο Πρακτικό Αποσφράγισης τα ονόματα των αντίστοιχων Προσφερόντων, οπότε και κηρύσσει περαιωμένη τη διαδικασία παραλαβής των Προσφορών.

Στη συνέχεια η Επιτροπή :

α. Αποσφραγίζει τους ΦΑΚΕΛΟΥΣ ΠΡΟΣΦΟΡΑΣ με τη σειρά με την οποία έχουν καταγραφεί οι Προσφέροντες και πιστοποιεί την κατάρτισή της σε ΦΑΚΕΛΟΥΣ Α, Β και Γ. Εάν η ΠΡΟΣΦΟΡΑ δεν περιλαμβάνει τρεις φακέλους, τότε η Προσφορά δεν γίνεται αποδεκτή και επιστρέφεται, ως απαράδεκτη. Η Επιτροπή Αποσφράγισης μονογράφει τους φακέλους/συσκευασίες και ειδικότερα στο σφραγισμένο φάκελο Γ της προσφοράς στα σημεία σφραγίσματός του.

β. Ανοίγει το φάκελο Α και ελέγχει αν τα σχετικά έγγραφα αναγράφονται και στον Πίνακα περιεχομένων που έχει συντάξει ο Προσφέρων.

γ. Ανακοινώνει τα βασικά στοιχεία αυτών στους παρευρισκομένους καθώς και όποιο άλλο στοιχείο τυχόν ζητηθεί, εκτός αν ο προσφέρων του οποίου τα στοιχεία ζητούνται έχει χαρακτηρίσει στην Προσφορά του τα εν λόγω στοιχεία ως «Εμπιστευτικά» σύμφωνα με τα αναφερόμενα στην παράγραφο 6.1.1.3 του παρόντος τεύχους.

δ. Επιδεικνύει κάθε μη χαρακτηρισθέν ως εμπιστευτικό έγγραφο ή στοιχείο προσφορών το οποίο τυχόν θα ζητηθεί.

ε. Μονογράφει όλα τα έγγραφα και στοιχεία που υπάρχουν σε κάθε φάκελο.

Με την ολοκλήρωση της αποσφράγισης όλων των προσφορών, την ανακοίνωση των βασικών τους στοιχείων και την επίδειξη τυχόν ζητηθέντων εγγράφων των στοιχείων των προσφορών η διαδικασία του ανοίγματος και της πρόσβασης των διαγωνιζομένων στα τυπικά στοιχεία των υπολοίπων προσφορών ολοκληρώνεται.

## 7.4 Τυπική Αξιολόγηση προσφορών

7.4.1 Στο πλαίσιο της τυπικής αξιολόγησης των προσφορών η Επιτροπή ελέγχει την ύπαρξη και την πληρότητα των απαιτούμενων από τη Διακήρυξη εγγυητικών επιστολών, των λοιπών υπευθύνων δηλώσεων σύμφωνα με τις παραγράφους 6.2.1 έως 6.2.4 και 6.2.5 του παρόντος τεύχους. Επίσης η Επιτροπή ελέγχει εάν στο Φάκελο Α υπάρχουν τυχόν έγγραφα, πέραν των προβλεπομένων στη Διακήρυξη, στα οποία τίθενται όροι και προϋποθέσεις που εμπίπτουν στην παράγραφο 5.3 του παρόντος Τεύχους.

7.4.2 Κατά τη διαδικασία αξιολόγησης των προσφορών η αρμόδια Επιτροπή μπορεί να καλεί τους προσφέροντες, σύμφωνα με τις διατάξεις του άρθρου 310 του ν. 4412/2016, να διευκρινίζουν ή να συμπληρώνουν τα έγγραφα ή τα δικαιολογητικά που έχουν υποβάλει, μέσα σε εύλογη προθεσμία ή οποία δεν μπορεί να είναι μικρότερη από επτά (7) ημέρες από την ημερομηνία κοινοποίησης της σχετικής πρόσκλησης. Οποιαδήποτε διευκρίνιση ή συμπλήρωση υποβάλλεται χωρίς να έχει ζητηθεί από τον αναθέτοντα φορέα δεν λαμβάνεται υπόψη.

Στο πλαίσιο αυτό αποσαφηνίζεται ότι προσφορές οι οποίες δεν θα περιλαμβάνουν στο Φάκελο Α Υπεύθυνες Δηλώσεις νομιμοποίησης, εκπροσώπησης και απόφασης συμμετοχής, αποδοχής όρων και ισχύος προσφορών και μη συνδρομής λόγων αποκλεισμού καθώς και την Εγγυητική Επιστολή Συμμετοχής θα απορρίπτονται.

Η υποβολή εκ των υστέρων των πιο πάνω στοιχείων με τυχόν ένσταση δεν είναι αποδεκτή.

Η ΔΕΗ ΑΕ δύναται να κάνει δεκτές συμπληρώσεις ή/και διευκρινίσεις που υποβάλλονται, κατόπιν αιτήματός της, επί των παραπάνω υποβληθέντων μαζί με την προσφορά εγγράφων, εφόσον ο προσφέρων με τις συμπληρώσεις και διευκρινίσεις αυτές συμμορφώνεται πλήρως με τους όρους και τις απαιτήσεις της διακήρυξης.

Ειδικότερα για την Εγγυητική Επιστολή Συμμετοχής γίνεται αποδεκτή συμπλήρωσή της μόνον προς πλήρη συμμόρφωση με το συμπεριλαμβανόμενο στη διακήρυξη υπόδειγμα αυτής. Οι εκ των υστέρων σχετικές συμπληρώσεις / διευκρινίσεις δεν αναπληρώνουν τα βασικά στοιχεία αυτής, τα οποία είναι η εκδούσα αρχή, ο υπέρ του οποίου παρέχεται η εγγύηση, το ποσό, ο αριθμός της Εγγυητικής Επιστολής, τα στοιχεία του διαγωνισμού και η υπογραφή του εκδότη, και ο μετέχων οφείλει να υποβάλει με την προσφορά του.

7.4.3 Η Επιτροπή αφού λάβει υπόψη τα προβλεπόμενα στη Διακήρυξη, αποφασίζει, στην ίδια ή σε επόμενη συνεδρίασή της, για όσες Προσφορές θα πρέπει να αποκλεισθούν από την παραπέρα διαδικασία, λόγω μη ικανοποίησης των απαιτήσεων της Διακήρυξης ως προς την πληρότητα του Φακέλου Α και την επάρκεια των τυπικών και νομιμοποιητικών στοιχείων καθώς και ως προς την ύπαρξη εμπορικών αποκλίσεων.

7.4.4 Στη συνέχεια η Επιτροπή σε δημόσια συνεδρίαση ανακοινώνει στους Προσφέροντες τα ονόματα αυτών που αποκλείστηκαν από την παραπέρα διαδικασία, καθώς και τους λόγους που αποκλείστηκε καθένας απ΄ αυτούς. Στους τυχόν απορριφθέντες η Επιτροπή αποστέλλει και εγγράφως τους λόγους απόρριψης. Η γνωστοποίηση αυτή, σύμφωνα με την παράγραφο 2.1 του άρθρου 300 του ν. 4412/2016, γίνεται το συντομότερο δυνατόν και σε κάθε περίπτωση εντός δεκαπέντε (15) ημερών από την παραλαβή σχετικής αίτησης του ενδιαφερομένου.

## 7.5 Διαχείριση τυπικά απορριφθεισών προσφορών

Κάθε Προσφέρων που αποκλείστηκε από την Επιτροπή Αποσφράγισης, καλείται από την Υπηρεσία που διενεργεί τη Διαδικασία να παραλάβει, υπογράφοντας σχετικό έγγραφο, κλειστούς / σφραγισμένους όπως υποβλήθηκαν, το ΦΑΚΕΛΟ Β, το ΦΑΚΕΛΟ Γ της προσφοράς του, καθώς και τις Εγγυητικές Επιστολές Συμμετοχής στη Διαδικασία. Η επιστροφή αυτή πραγματοποιείται μετά την άπρακτη παρέλευση των προθεσμιών για την κατάθεση ένστασης. Επίσης μπορεί τα στοιχεία αυτά να παραληφθούν από τον προσφέροντα και πριν από τη λήξη των προθεσμιών αυτών, εφόσον ο Προσφέρων δηλώσει εγγράφως στην Υπηρεσία που διενεργεί τη διαδικασία ότι παραιτείται από το δικαίωμα κατάθεσης ένστασης. Σε αντίθετη περίπτωση οι ΦΑΚΕΛΟΙ Β και Γ και οι Εγγυητικές Επιστολές Συμμετοχής στη Διαδικασία θα επιστραφούν στον Προσφέροντα μετά την έκδοση τυχόν απορριπτικής απόφασης επί των ενστάσεων αυτού. Τα στοιχεία του ΦΑΚΕΛΟΥ Α, πλην των Εγγυητικών Επιστολών Συμμετοχής στη Διαδικασία, θα κρατηθούν από τη ΔΕΗ κατά την κρίση της.

Σε περίπτωση που ο προσφέρων δεν προσέλθει εντός τριών (3) μηνών να παραλάβει την επιστρεφόμενη κατά τα ως άνω προσφορά του, η Υπηρεσία που διενεργεί τη διαδικασία δύναται να την καταστρέψει, ενώ διαβιβάζει την Εγγυητική Επιστολή Συμμετοχής στην εκδότρια τράπεζα.

## 7.6 Αποσφράγιση τεχνικών προσφορών – πρόσβαση συμμετεχόντων

Ακολούθως η αρμόδια Επιτροπή σε δημόσια συνεδρίαση :

7.6.1 Αποσφραγίζει, με την αρχική σειρά που έχουν καταγραφεί οι Προσφέροντες, τους ΦΑΚΕΛΟΥΣ Β εκείνων που έγιναν αποδεκτοί.

7.6.2 Ελέγχει αν τα σχετικά έγγραφα αναγράφονται στον Πίνακα Περιεχομένων που έχει συντάξει ο Προσφέρων

7.6.3 Ανακοινώνει τα βασικά τεχνικά στοιχεία αυτών στους παρευρισκομένους εκτός αν ο προσφέρων του οποίου τα στοιχεία ζητούνται έχει χαρακτηρίσει στην Προσφορά του τα εν λόγω στοιχεία ως «Εμπιστευτικά» σύμφωνα με τα αναφερόμενα στην παράγραφο 6.1.1.3.

7.6.4 Επιδεικνύει κάθε μη χαρακτηρισθέν ως εμπιστευτικό έγγραφο ή στοιχείο προσφορών το οποίο τυχόν θα ζητηθεί.

7.6.5 Μονογράφει όλα τα έγγραφα και στοιχεία που υπάρχουν σε κάθε φάκελο.

Με την ολοκλήρωση της αποσφράγισης όλων των προσφορών, την ανακοίνωση των βασικών τους στοιχείων και την επίδειξη τυχόν ζητηθέντων εγγράφων των στοιχείων των προσφορών η διαδικασία της αποσφράγισης και της πρόσβασης των διαγωνιζομένων στα τεχνικά στοιχεία των υπολοίπων προσφορών ολοκληρώνεται.

# Άρθρο 8

# Τεχνική και Οικονομική Αξιολόγηση Προσφορών

## 8.1 Έλεγχος συμμόρφωσης προσφορών με τα κριτήρια ποιοτικής επιλογής, τις τεχνικές απαιτήσεις και τους εν γένει εμπορικούς όρους της Διακήρυξης.

Στη συνέχεια η Επιτροπή Αξιολόγησης, προβαίνει σε λεπτομερή έλεγχο και αξιολόγηση όλων των δικαιολογητικών και στοιχείων που περιέχονται στο ΦΑΚΕΛΟ Β, προκειμένου να διαπιστώσει αν η Προσφορά του Προσφέροντος ανταποκρίνεται πλήρως στις απαιτήσεις της Διακήρυξης, όσον αφορά τη δυνατότητα του Προσφέροντος να παράσχει τις ζητούμενες υπηρεσίες έγκαιρα, με πληρότητα και αρτιότητα, ώστε να υποστηρίξουν την επίτευξη των στόχων της ΔΕΗ.

## 8.2 Επικοινωνία Επιτροπής με προσφέροντες

Η Επιτροπή Αξιολόγησης προκειμένου να φέρει σε πέρας το έργο της, μπορεί να επικοινωνεί απευθείας με τους Προσφέροντες, για την παροχή, εντός τακτής προθεσμίας που η Επιτροπή θα εκτιμά κατά περίπτωση και η οποία δεν μπορεί να είναι μικρότερη των επτά ημερών από την ημερομηνία κοινοποίησης της σχετικής πρόσκλησης, αναγκαίων διευκρινίσεων επί των ήδη υποβληθέντων στοιχείων και εγγράφων, και υποβολή συμπληρωματικών στοιχείων τεκμηρίωσης, σχετικά με το τεχνικό μέρος της προσφοράς, υπό τον όρο ότι οι διευκρινίσεις αυτές δεν αλλοιώνουν τις συγκεκριμένες απαιτήσεις της Διακήρυξης και δεν αποτελούν σε καμιά περίπτωση αντιπροσφορά. Οποιαδήποτε διευκρίνιση ή συμπλήρωση υποβάλλεται χωρίς να έχει ζητηθεί από τη ΔΕΗ Α.Ε. δεν λαμβάνεται υπόψη.

## 8.3 Απόρριψη προσφορών που δεν πληρούν στο σύνολό τους τα ελάχιστα κριτήρια ποιοτικής επιλογής

Οι προσφορές που δεν πληρούν στο σύνολό τους τα κριτήρια ποιοτικής επιλογής, τις απαιτήσεις των τεχνικών προδιαγραφών και τους εμπορικούς όρους της Διακήρυξης και του συνημμένου σε αυτή σχεδίου σύμβασης χαρακτηρίζονται ως τεχνικά μη αποδεκτές και αποκλείονται από την περαιτέρω διαδικασία της βαθμολόγησης.

Η Επιτροπή Αξιολόγησης, σύμφωνα με την παράγραφο 2.β του άρθρου 300 του ν. 4412/2016, ενημερώνει εγγράφως κάθε Προσφέροντα που η προσφορά του κρίθηκε μη αποδεκτή σε αυτή τη φάση του διαγωνισμού με πλήρη αιτιολόγηση της κρίσης της. Στην ανακοίνωση γίνεται μνεία για το ποιοί Οικονομικοί Φορείς έγιναν τεχνικά αποδεκτοί και θα αρχίσει η αξιολόγηση – βαθμολόγηση των προσφορών τους.

Οι Προσφέροντες, των οποίων απορρίπτονται οι Προσφορές τους σε αυτή τη διαγωνιστική φάση, έχουν δικαίωμα ένστασης σύμφωνα με τα οριζόμενα στο Άρθρο 9 του παρόντος Τεύχους.

## 8.4 Αξιολόγηση - βαθμολόγηση τεχνικών προσφορών

#### 8.4.1 Κριτήρια αξιολόγησης προσφορών

Κριτήριο κατακύρωσης αποτελεί η πλέον συμφέρουσα, από οικονομικής άποψης προσφορά μεταξύ όλων των τεχνικά αποδεκτών προσφορών η οποία προσδιορίζεται βάσει της βέλτιστης σχέσης τιμής- ποιότητας, σύμφωνα με τη διαδικασία που περιγράφεται παρακάτω.

**Η αξιολόγηση των προσφορών βασίζεται στη συνδυασμένη αξιολόγηση τόσο της Τεχνικής Προσφοράς (συντελεστής βαρύτητας 80%), όσο και της Οικονομικής Προσφοράς (συντελεστής βαρύτητας 20%).**

### 8.4.2 Βαθμολόγηση Τεχνικών Προσφορών

Κατά την αξιολόγηση των Τεχνικών Προσφορών, πραγματοποιείται βαθμολόγηση της πρότασης σχεδιασμού και η τεχνική ικανότητα και καταλληλότητα κατασκευής του περιπτέρου (ΒΤΠ) κάθε προσφοράς.

Η βαθμολόγηση του κάθε κριτηρίου πραγματοποιείται σε κλίμακα από το 1 έως το 100 ανάλογα με το επίπεδο κάλυψης και βαθμό ανταπόκρισης της κάθε πρότασης ως προς τις διαστάσεις αξιολόγησης που τίθενται.

8.4.3 Στη συνέχεια ανακοινώνει εγγράφως στον κάθε Προσφέροντα τη βαθμολογία της τεχνικής προσφοράς του.

## 8.5 Αποσφράγιση - Αξιολόγηση Οικονομικών Προσφορών

8.5.1 Η Επιτροπή Αξιολόγησης προσκαλεί εγγράφως τους Προσφέροντες, που οι προσφορές τους έχουν γίνει τεχνικά αποδεκτές, να παραστούν στην αποσφράγιση του ΦΑΚΕΛΟΥ Γ (οικονομική προσφορά), ορίζοντας την ημερομηνία, την ώρα και τον τόπο αποσφράγισης του ΦΑΚΕΛΟΥ Γ.

Ακολούθως, την καθορισμένη ημέρα, αποσφραγίζεται ο ΦΑΚΕΛΟΣ Γ, και μονογράφονται και αριθμούνται όλα τα έγγραφα και στοιχεία που υπάρχουν.

8.5.2 Η Επιτροπή Αξιολόγησης ελέγχει καταρχήν αν οι Προσφέροντες υπέβαλαν με το ΦΑΚΕΛΟ Γ όλα τα δικαιολογητικά και στοιχεία που απαιτούνται, σύμφωνα με την παράγραφο 6.4 του Άρθρου 6 του παρόντος Τεύχους και ο Πρόεδρος ανακοινώνει στους παρευρισκόμενους τα κύρια, κατά την κρίση της Επιτροπής Αξιολόγησης, οικονομικά στοιχεία των Προσφορών. Μπορεί επίσης να ανακοινώσει και οποιοδήποτε άλλο στοιχείο Προσφοράς του ζητηθεί από τους εκπρόσωπους των Προσφερόντων.

Ανακοινώνει και επιδεικνύει τα βασικά στοιχεία αυτών στους παρευρισκομένους καθώς και όποιο άλλο στοιχείο τυχόν ζητηθεί.

Μονογράφει όλα τα έγγραφα και στοιχεία που υπάρχουν σε κάθε φάκελο.

Με την ολοκλήρωση της αποσφράγισης όλων των οικονομικών προσφορών, την ανακοίνωση των βασικών τους στοιχείων και την επίδειξη τυχόν ζητηθέντων εγγράφων και στοιχείων των προσφορών η διαδικασία του ανοίγματος και της πρόσβασης των συμμετεχόντων στα οικονομικά στοιχεία των προσφορών των υπολοίπων διαγωνιζομένων ολοκληρώνεται.

8.5.3 Στη συνέχεια η Επιτροπή ελέγχει αν οι Προσφορές περιέχουν αποκλίσεις από τους Εμπορικούς και Οικονομικούς Όρους των Τευχών της Διακήρυξης, για όσα στοιχεία περιλαμβάνονται στο ΦΑΚΕΛΟ Γ της Προσφοράς. Σε περίπτωση διαπίστωσης αποκλίσεων τέτοιας φύσεως η Προσφορά θα απορριφθεί οριστικά, η δε Επιτροπή θα ανακοινώσει εγγράφως στον υπόψη Προσφέροντα την οριστική απόρριψη της Προσφοράς του.

8.5.4 Στη συνέχεια προβαίνει στην οικονομική αξιολόγηση της κάθε Προσφοράς με τη διαδικασία που έχει καθοριστεί στη Διακήρυξη για καθένα από αυτά, και υπολογίζει το συνολικό οικονομικό αποτέλεσμα.

Ο ΦΠΑ που επιβάλλεται στην Ελλάδα επί των τιμολογίων που θα εκδοθούν από τον Προσφέροντα προς τη ΔΕΗ ΑΕ, δε θα περιλαμβάνεται στο τίμημα και δε λαμβάνεται υπόψη στη σύγκριση των προσφορών.

#### **8.5.5 Κριτήρια προσδιορισμού της πλέον συμφέρουσας από οικονομικής άποψης προσφοράς**

Η πλέον συμφέρουσα από οικονομική άποψη προσφορά από όλες τις τεχνικά αποδεκτές προσφορές είναι εκείνη που συγκεντρώνει τον υψηλότερο Συνολικό Βαθμό Πρότασης (TPMi). Ο Συνολικός Βαθμός Πρότασης υπολογίζεται για κάθε προσφορά (i) ως εξής:

***Συνολικός Βαθμός Πρότασης: TPMi = [ΤΜi / TMmax] \* 0,80 + [FMmin / FMi] \* 0,20***

Όπου:

TMi: η τεχνική βαθμολόγηση για την προσφορά (i),

TMmax: η υψηλότερη τεχνική βαθμολογία μεταξύ όλων των προσφορών που χαρακτηρίστηκαν "Τεχνικά Αποδεκτές» σύμφωνα με τη παραπάνω διαδικασία,

FMi: η οικονομική προσφορά της προσφοράς (i),

FMmin: η χαμηλότερη οικονομική προσφορά μεταξύ όλων των προσφορών που χαρακτηρίστηκαν "Τεχνικά Αποδεκτές» σύμφωνα με την παραπάνω διαδικασία.

8.5.6 Το τίμημα της προσφοράς, όπως αυτό διαμορφώθηκε με τα αναφερόμενα στην παραπάνω παράγραφο 8.5.5, αποτελεί το συγκριτικό τίμημα της προσφοράς, με βάση το οποίο καθορίζεται η σειρά μειοδοσίας.

Σε περίπτωση ισοδύναμων προσφορών, με την ίδια συνολική τελική βαθμολογία μεταξύ δύο ή περισσότερων προσφερόντων, η κατακύρωση γίνεται στην προσφορά με την ανώτερη τεχνική βαθμολογία. Αν και μετά από τη διαδικασία αυτή δεν προκύψει ανάδοχος, ο αναθέτων φορέας επιλέγει τον ανάδοχο με κλήρωση παρουσία εκπροσώπων όσων υπέβαλαν τελικές ισοδύναμες προσφορές.

# 

# Άρθρο 9

# Ενστάσεις Προσφερόντων

Κάθε Οικονομικός Φορέας ενδιαφερόμενος για σύναψη σύμβασης με τη ΔΕΗ Α.Ε., δικαιούται να υποβάλει ένσταση σε κάθε εκτελεστή πράξη της Επιχείρησης, που σχετίζεται με τη διαδικασία επιλογής, την οποία θεωρεί ότι θίγει, μη νόμιμα, τα συμφέροντά του.

Οι ενστάσεις υποβάλλονται στην αρμόδια για τη διαδικασία υπηρεσία, σε προθεσμία πέντε (5) ημερών από την ημερομηνία που η προσβαλλόμενη πράξη περιήλθε σε γνώση του ενιστάμενου. Ειδικά για την υποβολή ένστασης κατά της Διακήρυξης, η πλήρης γνώση αυτής τεκμαίρεται μετά την πάροδο πέντε (5) ημερών από τη δημοσίευση του διαγωνισμού στον εθνικό τύπο ή/και στην επίσημη ιστοσελίδα της Επιχείρησης

Η απόφαση της Επιτροπής γνωστοποιείται εγγράφως στους οικείους ενιστάμενους.

# Άρθρο 10

# Κατακύρωση – Ματαίωση Διαδικασίας.

# Αναγγελία Ανάθεσης

**10.1** Η Διαδικασία ολοκληρώνεται με την έγκριση του αποτελέσματός της από τα εξουσιοδοτημένα όργανα της Επιχείρησης. Η εγκριτική απόφαση περιλαμβάνει και τυχόν βελτιώσεις της Προσφοράς που γίνονται δεκτές από το μειοδότη.

**10.2** Η κατακύρωση ανάθεσης του Έργου γνωστοποιείται στον Ανάδοχο με επιστολή με την οποία καλείται, εντός ευλόγου χρονικού διαστήματος, να προσκομίσει όλα τα απαραίτητα στοιχεία και πιστοποιητικά που προβλέπονται από την κείμενη νομοθεσία για την υπογραφή σύμβασης αναλόγου ύψους.

Ταυτόχρονα η ως άνω ανάθεση της σύμβασης αναγγέλλεται και στους λοιπούς Προσφέροντες οι οποίοι υπέβαλαν αποδεκτές προσφορές.

Η ΔΕΗ Α.Ε. ενημερώνει, σύμφωνα με την παράγραφο 2.γ του άρθρου 300 του ν. 4412/2016, κατόπιν αιτήσεως προσφέροντος, για τον επιλεγέντα υποψήφιο ανάδοχο με αναφορά στα χαρακτηριστικά και στα πλεονεκτήματα της προσφοράς του, μέσα σε εύλογη προθεσμία ή οποία δεν μπορεί να είναι μεγαλύτερη από δέκα πέντε (15) ημέρες από την ημερομηνία παραλαβής γραπτής αίτησης.

**10.3** Σε περίπτωση σύμπραξης νομικών προσώπων, η κατακύρωση θα γίνει στο όνομα όλων των μελών της σύμπραξης και θα τεθεί διάταξη στο συμφωνητικό σύμφωνα με την οποία τα μέλη της σύμπραξης ενέχονται και ευθύνονται έναντι της ΔΕΗ Α.Ε. ενιαία, αδιαίρετα, αλληλέγγυα και σε ολόκληρο το καθένα χωριστά, θα εκπροσωπούνται από κοινό εκπρόσωπο και ότι θα ελέγχεται από τη ΔΕΗ Α.Ε. η ουσιαστική συμμετοχή στη σύμπραξη όλων των μελών της σε όλη τη διάρκεια ισχύος της σύμβασης.

**10.4** Σε περίπτωση Ομίλου νομικών προσώπων η Προσφορά του Αναδόχου πρέπει να είναι διαμορφωμένη κατά τρόπο ώστε να εξασφαλίζεται η χωριστή τιμολόγηση από τα μέλη του Ομίλου σύμφωνα με την ελληνική φορολογική νομοθεσία και πρακτική. Στην αντίθετη περίπτωση όπου η Προσφορά του Αναδόχου δεν πληρεί την ανωτέρω προϋπόθεση, ο Ανάδοχος υποχρεούται πριν την υπογραφή της σύμβασης να περιβληθεί νομικό τύπο που θα επιτρέπει την από κοινού τιμολόγηση και τότε για την υπογραφή της σύμβασης απαιτείται επιπλέον η κατάθεση επικυρωμένου αντιγράφου του εγγράφου που θα αποδεικνύει ότι ικανοποιείται η προαναφερθείσα απαίτηση.

**10.5** Η ΔΕΗ ΑΕ ματαιώνει τη διαδικασία σύναψης σύμβασης, εφόσον:

α. η διαδικασία απέβη άγονη λόγω μη υποβολής προσφοράς ή λόγω απόρριψης όλων των προσφορών ή αποκλεισμού όλων των προσφερόντων.

β. κανένας από τους προσφέροντες δεν προσέλθει για την υπογραφή της σύμβασης.

**10.6** Επίσης, η ΔΕΗ ΑΕ διατηρεί το δικαίωμα :

10.6.1 να ματαιώσει τη Διαδικασία σύναψης σύμβασης στο σύνολο ή σε μέρος αυτής, εφόσον κρίνει ότι:

α. η Διαδικασία διεξήχθη χωρίς τήρηση των προβλεπομένων κανόνων, με συνέπεια τον επηρεασμό του αποτελέσματος

β. το αποτέλεσμα της Διαδικασίας είναι μη ικανοποιητικό για την Επιχείρηση

γ. ο ανταγωνισμός υπήρξε ανεπαρκής

δ. μεταβλήθηκαν οι ανάγκες της Επιχείρησης

ε. δεν είναι δυνατή η κανονική εκτέλεση της σύμβασης, λόγω ανωτέρας βίας

10.6.2 να ακυρώσει μερικά τη διαδικασία αν διαπιστωθούν σφάλματα ή παραλείψεις σε οποιοδήποτε στάδιο αυτής ή να αναμορφώσει ανάλογα το αποτέλεσμά της ή να αποφασίσει την επανάληψή της από το σημείο που εμφιλοχώρησε το σφάλμα ή η παράλειψη.

# Άρθρο 11

# Κατάρτιση και Υπογραφή Σύμβασης

Η σύμβαση για την παροχή των υπηρεσιών καταρτίζεται με βάση τους όρους της Διακήρυξης και της προσφοράς του αναδόχου όπως αυτοί εγκρίθηκαν από το αρμόδιο όργανο της Επιχείρησης.

Μετά την κατάρτιση της σύμβασης ο ανάδοχος καλείται για την υπογραφή της σύμβασης εντός προθεσμίας η οποία δεν μπορεί να είναι μικρότερη των δέκα (10) ημερολογιακών ημερών από την αποστολή της απόφασης ανάθεσης με τηλεομοιοτυπία ή ηλεκτρονικά ή δεκαπέντε (15) ημερολογιακών ημερών από την αποστολή της απόφασης ανάθεσης με επιστολή.

Πριν από την κοινοποίηση στον υποψήφιο ανάδοχο της απόφασης κατακύρωσης αυτός προσκαλείται από τη ΔΕΗ Α.Ε. και υποχρεούται να επικαιροποιήσει όσα εκ των δικαιολογητικών μη συνδρομής λόγων αποκλεισμού της παραγράφου 6.2.4.1 έχει παρέλθει η ισχύς τους καθώς και τις σχετικές υπεύθυνες δηλώσεις.

Αν στις ειδικές διατάξεις που διέπουν την έκδοσή τους δεν προβλέπεται χρόνος ισχύος των δικαιολογητικών, θεωρούνται έγκυρα και ισχύοντα εφόσον φέρουν ημερομηνία έκδοσης εντός των έξι μηνών που προηγούνται της ημερομηνίας ελέγχου αυτών. Οι ένορκες βεβαιώσεις που τυχόν προσκομίζονται για αναπλήρωση δικαιολογητικών πρέπει επίσης να φέρουν ημερομηνία εντός των έξι μηνών που προηγούνται της ημερομηνίας ελέγχου αυτών.

Εάν αυτός δεν προσέλθει εντός της ως άνω προθεσμίας, η Επιχείρηση έχει το δικαίωμα να τον κηρύξει έκπτωτο και να ζητήσει την κατάπτωση της Εγγυητικής Επιστολής Συμμετοχής του στη Διαδικασία, και ακολούθως να προχωρήσει σε συζητήσεις με τους λοιπούς Προσφέροντες κατά σειρά μειοδοσίας για ανάδειξη Αναδόχου, υπό την προϋπόθεση ότι ισχύουν ή δέχονται να ισχύουν οι προσφορές τους.

# Άρθρο 12

# Επιφυλάξεις και Δικαιώματα ΔΕΗ ΑΕ

**12.1** Η συμμετοχή στην Ανοικτή Διαδικασία (υποβολή Προσφοράς) ισοδυναμεί με δήλωση του Προσφέροντος ότι έλαβε πλήρη γνώση των όρων της σχετικής Διαδικασίας καθώς και όλων των στοιχείων και Τευχών της Διακήρυξης.

**12.2** Η ΔΕΗ ΑΕ διατηρεί το δικαίωμα να μεταθέσει την ημερομηνία υποβολής των Προσφορών ή να επιφέρει οποιεσδήποτε τροποποιήσεις στα Τεύχη της Διακήρυξης. Οι τροποποιήσεις αυτές θα περιλαμβάνονται σε σχετικά Συμπληρώματα της Διακήρυξης, η έκδοση των οποίων θα δημοσιεύεται όπως και η Προκήρυξη της Ανοικτής Διαδικασίας.

**12.3** Η ΔΕΗ ΑΕ δεν θα έχει ευθύνη ή υποχρέωση, σε καμία περίπτωση, να αποζημιώσει τους Προσφέροντες για οποιαδήποτε δαπάνη ή ζημιά που θα έχουν υποστεί για την προετοιμασία και υποβολή των Προσφορών τους, ιδιαίτερα στην περίπτωση που αυτές δεν θα γίνουν δεκτές ή θ' αναβληθεί ή ματαιωθεί η Διαδικασία σε οποιοδήποτε στάδιο και χρόνο και για οποιοδήποτε λόγο ή αιτία. Κατά συνέπεια αυτοί που συμμετέχουν στη Διαδικασία και υποβάλλουν Προσφορά, ανεξάρτητα αν έγιναν ή όχι τελικά δεκτοί, δεν αποκτούν κανένα απολύτως δικαίωμα κατά της ΔΕΗ Α.Ε. από τη Διακήρυξη αυτή και την εν γένει συμμετοχή τους στη Διαδικασία.

**12.4** Η Προσφορά των Προσφερόντων, η οποία υποβάλλεται με βάση τους όρους της Διακήρυξης, θεωρείται ως πρόταση προς τη ΔΕΗ και όχι ως αποδοχή πρότασής της.

**12.5** Κάθε παράλειψη στην υποβολή της Προσφοράς ή στην υπογραφή οποιουδήποτε εγγράφου, δεν δίνει το δικαίωμα σε Προσφέροντα να την επικαλεστεί προκειμένου να τύχει εξαιρέσεως ή ελαττώσεως των υποχρεώσεών του.

**12.6** Οι όροι και οι περιορισμοί που αφορούν στην υποβολή των Προσφορών είναι προς όφελος της ΔΕΗ Α.Ε., η οποία δικαιούται, πριν από την υποβολή των προσφορών, να παραιτηθεί απ' αυτούς, χωρίς αυτό να δημιουργεί κανένα δικαίωμα στους Προσφέροντες ή σε άλλους τρίτους.